
                РЕПУБЛИКА БЪЛГАРИЯ
  ИНСПЕКТОРАТ КЪМ ВИСШИЯ СЪДЕБЕН СЪВЕТ
   гр. София 1301, ул. „Георг Вашингтон” № 17, тел. факс 989 48 66

КОНСТАТИВЕН ПРОТОКОЛ

Днес, 28.01.2014 г., проверяващ състав от специализираното звено на Инспектората към Висшия съдебен съвет, определен по реда на чл. 60в, ал. 3 от Закона за съдебната власт (ЗСВ), с членове:

ИНСПЕКТОР – …
ЕКСПЕРТ – …
ЕКСПЕРТ – …
с докладчик експерт …., състави настоящия констативен протокол за резултатите от проверка по заявление вх. рег. вх. рег. № РС-13-699/04.11.2013 г. по описа на Инспектората към ВСС, подадено от ….., по реда на чл. 60а и сл. от Закона за съдебната власт (ЗСВ) за нарушаване на правото му на разглеждане и решаване в разумен срок на приключило наказателно производство по НОХД № …/2008 г. по описа на Окръжен съд Варна.

ПРОВЕРКАТА КОНСТАТИРА:

На 29.10.2013 г. П.П.,  адрес: гр. ……, е подал в Министерство на правосъдието заявление по чл. 60а, ал. 1 от ЗСВ, заведено с вх. № 94-П-175/29.10.2013 г. На 30.10.2013 г. заявлението е изпратено по компетентност до Инспектората към ВСС и е заведено с вх. рег. № РС-13-699/04.11.2013 г. Към заявлението са приложени декларация по чл. 60б, ал. 2 от ЗСВ, подписана от заявителя и копие от писмо на ЕСПЧ от 12.09.2013 г. по жалба № 10270/09.
В заявлението се навеждат оплаквания за прекомерна продължителност на воденото срещу П.П. наказателно производство по НОХД № …/2008 г. по описа на Окръжен съд Варна, приключило с окончателен акт на 11.07.2008 г., довела до нарушаване правото на заявителя за разглеждане и решаване на делото в разумен срок. В тази връзка, същият претендира изплащане на парично обезщетение в размер на 10000 лв. на основание чл. 60а, ал. 3 от ЗСВ.
Проверяващият състав се запозна с материалите по наказателното производство, изискани от Окръжен съд Варна по повод подаденото заявление и постъпили с писмо вх. рег. № към РС-13-699 от 10.01.2014 г. по описа на ИВСС. С оглед извършването на прецизна проверка по заявлението от Окръжна прокуратура Варна допълнително е изискано прокурорското дело по пр. пр. № …./1998 г., което е получено в ИВСС на 06.02.2014 г.
При извършената проверка на материалите по цитираното наказателно производство бе установено следното:

ПО ДОПУСТИМОСТТА НА ЗАЯВЛЕНИЕТО

Съгласно § 8, ал. 2 от ПЗР към Закона за изменение и допълнение на Закона за отговорността на държавата и общините за вреди (ДВ, бр. 98 от 2012 г., в сила от 15.12.2012 г.) в 6-месечен срок от влизането в сила на този закон или от уведомяването им от регистратурата на Европейския съд по правата на човека (ЕСПЧ) лицата, чиито жалби пред ЕСПЧ са отхвърлени поради неизчерпване на новосъздадените вътрешноправни средства за защита и производствата по тях са приключили пред националните инстанции, могат да подадат заявления за обезщетение по реда на глава трета „а” от ЗСВ. 

Заявлението е подадено от заявителя в качеството му на жалбоподател по жалба пред ЕСПЧ, регистрирана под № …/09 (P. v. Bulgaria). Видно от писмо на ЕСПЧ от 12.09.2013 г. съдът, заседаващ в едноличен състав, подпомогнат от докладчик, в периода между 22.08.2013 г. и 05.09.2013 г. е обявил посочената жалба за недопустима поради неизчерпване на вътрешноправните средства за защита (производство по новоприетите чл. 60а и следващите от ЗСВ, в сила от 01.10.2012 г. и/или исково производство по новоприетия член 2б от ЗОДОВ, в сила от 15.12.2012 г.). 

С оглед извършване на преценка относно спазването на срока за подаване на заявлението по § 8, ал. 2 от ПЗР към ЗИД на ЗОДОВ (ДВ, бр. 98 от 2012 г.), меродавен е моментът на уведомяването на заявителя от регистратурата на ЕСПЧ, че жалбата му е отхвърлена поради неизчерпване на новосъздадените вътрешноправни средства за защита. В случая, уведомлението от ЕСПЧ е от 12.09.2013 г. Заявлението е подадено в Министерство на правосъдието на 29.10.2013 г., т.е. в рамките на срока по § 8, ал. 2 от ПЗР към ЗИД на ЗОДОВ, поради което няма пречка да бъде разгледано по същество при наличието на останалите кумулативни предпоставки.

Изпълнено е и другото условие по § 8, ал. 2 от ПЗР към ЗИД на ЗОДОВ, а именно производството, предмет на жалбата пред ЕСПЧ, да е приключило пред националните инстанции. Наказателното производство по НОХД № …/2008 г. по описа на Окръжен съд Варна е приключило присъда № .. от 25.06.2008 г. на ОС Варна.

Съгласно чл. 60а, ал. 2, т. 1 във вр. с чл. 60а, ал. 1 от ЗСВ заявления  срещу актове, действия или бездействия на органите на съдебната власт, с които се нарушава правото на разглеждане и решаване на делото в разумен срок, се подават от граждани и юридически лица, които са страни по приключени граждански, административни и наказателни производства. В случая, заявлението е подадено от П.П. в качеството му на обвиняем, впоследствие подсъдим по приключило наказателно производство по НОХД № ../2008 г. по описа на Окръжен съд Варна.

Предвид гореизложеното, в случая са налице всички кумулативни предпоставки по § 8, ал. 2 от ПЗР към ЗИД на ЗОДОВ (ДВ, бр. 98 от 2012 г.) във връзка с чл. 60а, ал. 2, т. 2 от ЗСВ за разглеждане на заявлението по реда на глава трета „а” от ЗСВ – същото е подадено от легитимирано лице в рамките на законоустановения срок.

ПО СЪЩЕСТВО 

1. ОБСТОЯТЕЛСТВА ПО ДЕЛОТО

1.1. Досъдебно производство (предварително производство по отменения НПК) 
Следствено дело № ../1998 г. по описа на Районна следствена служба Девня, прокурорска преписка № …/1998 г. по описа на Окръжна прокуратура Варна
На 02.09.1998 г. в РПУ гр. Девня е постъпила жалба от Й. Г. за това, че лицето П.П. - ръководител сектор „Капитално строителство” при пристанище Варна-Запад му поискал подкуп в размер на 1 000 000 лв., за да подпише фактура на СД ”Марцианопол”, гр. Девня за извършени от нея строително-ремонтни работи. На 02.09.1998 г. от Г. е снето писмено обяснение. На същата дата на Г. било предложено да съдейства на органите на полицията за доказване на подкупа и той се съгласил. За тази цел, след проведен разговор между Г. и П. двамата се уговорили да се срещнат на 03.09.1998 г. между 12:15 ч. и 12:30 ч. в работния кабинет на П., находящ се в административната сграда на пристанище Варна-Запад, с цел Г. да му предаде половината от исканата сума, т.е. 500 000 лв. Със съгласието на  Г. банкнотите, които е следвало да даде като подкуп, предварително в присъствието на поемни лица, са били описани и обработени с химически вещества, за което е съставен протокол. В уговореното време и място Г. занесъл и предал на П. обработените банкноти. Непосредствено след това, органите на полицията са влезли в кабинета на П. и са извършили обиск, претърсване и изземване, за което е съставен протокол. На 03.09.1998 г. е извършено претърсване и изземване в дома на П.П. – апартамент, находящ се в гр. Варна, ж.к. „Младост”, за което също е съставен протокол. На 03.09.1998 г. от П. е снето писмено обяснение. На същата дата П. бил задържан за 24 ч. в РПУ гр. Девня със заповед за полицейско задържане. На 03.09.1998 г. преписката е изпратена на  Районна следствена служба (РСС) Девня.
С постановление от 03.09.1998 г. на Г. М. – следовател при РСС Девня е образувано следствено дело № ../1998 г. по описа на РСС Девня срещу П.П. от гр. Варна за това, че на 03.09.1998 г. в гр. Девня, обл. Варненска, пристанище Варна-Запад, като длъжностно лице, заемащо отговорно служебно положение – ръководител сектор „Капитално строителство” при пристанище Варна-Запад, чрез изнудване посредством злоупотреба със служебното си положение, приел дар – сумата от 500 000 лв., която не му се следва, за да извърши действие по служба – престъпление по чл. 302, т. 1 и т. 2 вр. с чл. 301, ал. 1 от НК.

Наблюдаващ прокурор по следственото дело е С. Н. при Окръжна прокуратура (ОП) Варна, а от м. юни 2002 г. – прокурор М. С. при ОП Варна.

На 03.09.1998 г. следовател Г. М. е провел разпит на Й. Г. в качеството на свидетел.

С постановление от 04.09.1998 г. на следовател Г. М. П. П. е привлечен като обвиняем  за престъпление по чл. 302, т. 1 и т. 2 вр. с чл. 301, ал. 1 от НК и на същия е взета мярка за неотклонение „задържане под стража”. На 04.09.1998 г. е проведен разпит на П. П. в качеството на обвиняем.
С постановление от 04.09.1998 г. на следовател Г. М. е възложено на оперативен работник при РПУ Девня да извърши следствени действия по делегация - разпит на П. И. в качеството на свидетел.

На 04.09.1998 г. капитан Г. К. – ОР при РПУ Девня е провел разпит на П. И. в качеството на свидетел.

В периода от 09.09.1998 г. до 23.09.1998 г. следовател Г. М. е изискал и получил от Пристанище Варна-Запад заверени преписи от документи, касаещи разследването.

На 11.09.1998 г. е извършено претърсване и изземване в служебния кабинет на П. П. в административната сграда на пристанище Варна-Запад, за което е съставен протокол.

На 27.10.1998 г. следовател Г. М. е провел разпит на Б. П. в качеството на свидетел.

На 29.10.1998 г. е извършена очна ставка между обвиняемия П. П. и свидетеля Й. Г. 
На 02.11.1998 г. предварителното производство е предявено на обвиняемия и на Й. Г., за което са съставени протоколи.
С постановление от 16.11.1998 г. на С. Н. – прокурор при ОП Варна е изменена мярката за неотклонение на П. П. от „задържане под стража” в по-лека – „парична гаранция” в размер на 500 000 лв. В тази връзка, обвиняемият е освободен от задържане със заповед от 17.11.1998 г.

С постановление от 12.11.1998 г. на следовател Г. М. е възложена съдебно-медицинска експертиза.

На 27.05.1999 г. прокурор С. Н. при ОП Варна е изискала от ОСС Варна информация за хода на разследването по делото.
Със заключително постановление от 23.06.1999 г. на следовател Г. М. следственото дело е изпратено на ОП Варна с мнение за предаване на съд на обвиняемия.
С постановление от 27.07.1999 г. на С. Н. – прокурор при ОП Варна следственото дело е върнато за допълнително разследване с аргумента, че проведеното разследване е непълно и следва да бъдат събрани допълнителни доказателства. С постановлението са дадени задължителни указания.
С протокол за доброволно предаване от 21.12.1999 г. обвиняемият е предал на следовател Г. М. документи по опис, касаещи разследването.
С писмо от 10.06.2002 г. М. С. – прокурор при ОП Варна е указал на ОСС Варна да бъдат взети мерки за незабавно приключване на разследването, като е дал 30-дневен срок за доклад. На 14.06.2002 г. в ОП Варна е получен отговор, че делото не е в ОСС Варна, а се намира в ОП Варна. 
На 19.06.2002 г. прокурор М. С. е разпоредил на ОСС Варна извършване на повторна проверка приключило ли е разследването по делото, доколкото същото не е в ОП Варна. На 21.06.2002 г. в ОП Варна е получен отговор, че делото, което на 27.07.1999 г. е било върнато за доразследване, не е приключено. 
С писмо от 26.06.2002 г. ОП Варна е указала на ОСС Варна – ТО Девня да бъде спазен определения с писмо от 10.06.2002 г. 30-дневен срок за доклад по делото. На 01.07.2002 г. в ОП Варна е получено писмо от ОСС Варна - ТО Девня, в което се съобщава, че там не е получавано писмо на ОП Варна от 10.06.2002 г. по това дело.
 С писмо от 09.07.2002 г. ОП Варна е изискала от ОСС Варна делото да се докладва в 30-дневен срок. Писмото е получено в ОСС Варна - ТО Девня на 11.07.2002 г., но по преписката няма данни за изпълнение на същото. 

На 21.04.2006 г. в ОП Варна е постъпило заключително постановление на следовател С. с мнение досъдебното производство да бъде прекратено на основание чл. 237, ал. 1, т. 2 от НПК, тъй като не са били събрани достатъчно доказателства за приключването му с обвинително постановление.
С постановление от 27.04.2006 г. на М. С. – прокурор при ОП Варна наказателното производство по сл. дело № ../1998 г. по описа на РСС Девня е върнато за допълнително разследване. Мотивът за връщането е, че „не са събрани доказателствата, необходими за разкриване на обективната истина по делото.”

С писмо от 24.11.2006 г. на ОП Варна до директора на ОСС Варна  следственото дело  е изискано за запознаване от наблюдаващия прокурор. С напомнително писмо на ОП Варна от 18.01.2007 г. делото отново е изискано от ОСС Варна.  
С постановление от 29.01.2007 г. на Д. С. – следовател при ОСС Варна – ТО Девня е постановено принудително довеждане на обвиняемия П. П.  в ОСС Варна – ТО Девня.
С писмо от 01.02.2007 г. РПУ Девня е уведомила ОСС Варна - ТО Девня, че обвиняемият  П. П. е обявен за общодържавно издирване с телеграма № .. от 01.02.2007 г. по описа на ДНСП на основание постановлението за принудително довеждане на същия.

Със заключително постановление от 01.02.2007 г. на следовател Д. С. следственото дело е изпратено на ОП Варна с мнение за спирането му на основание чл. 244, ал. 1, т. 1, пр. 1 от НПК поради отсъствието на обвиняемия П.
С постановление от 09.02.2007 г. на М. С. – прокурор при ОП Варна наказателното производство е било спряно поради отсъствието на обвиняемия П. П. 
Видно от писмо на РПУ Девня от 15.05.2007 г. до ОП Варна обвиняемият  П. П. е бил установен на 15.05.2007 г. и приведен в ТО Девня при ОСС Варна.

На 15.05.2007 г. следовател Д. С. е провела разпит на обвиняемия.

На 15.05.2007 г. следовател Д. С. е уведомила РПУ Девня да свали от издирване обвиняемия П. П. и на същата дата той е бил свален от издирване.
На 15.05.2007 г. следовател Д. С. е изпратила делото на ОП Варна с мнение за възобновяване във връзка с установяване на обвиняемия.

Поради отпадане основанието за спиране, с постановление от 21.05.2007 г. на М. С. – прокурор при ОП Варна наказателното производство е било възобновено. С постановлението за възобновяване е определен 2-месечен срок за приключване на разследването и са дадени задължителни указания към водещия разследването.

В периода от 04.06.2007 г. до 10.10.2007 г. следовател Д. С. при ОСС Варна – ТО Девня е изискала и получила от: Териториална дирекция на НАП Варна, „Пристанище Варна”ЕАД, Агенция за държавна финансова инспекция и Община Девня заверени копия от документи, касаещи разследването.

Следовател Д. С. е провела разпити на 40 лица в качеството на свидетели по периоди, както следва:

- на 21.05.2007 г. – 2 разпита;

- за времето от 11.06.2007 г. до 21.06.2007 г. – 28 разпита; 

- за времето от 13.07.2007 г. до 31.07.2007 г. – 7 разпита; 

- за времето от 20.08.2007 г. до 21.08.2007 г. – 3 разпита. 

На 26.06.2007 г. прокурор М. С. при ОП Варна е изискал от водещия разследването следовател доклад по хода на делото, но същото не е било докладвано. 

С писмо от 02.07.2007 г. на Апелативна прокуратура (АП) Варна срокът на разследването е продължен с 4 месеца. 
На 18.07.2007 г. прокурор М. С. при ОП Варна е изискал от водещия разследването доклад по хода на делото в 3-дневен срок, но същото не е било докладвано.
На 26.09.2007 г. прокурор М. С. при ОП Варна е изискал от водещия разследването доклад по хода на делото в 10-дневен срок. 
С постановление от 24.10.2007 г. на следовател Д. С. П. П. е привлечен като обвиняем  за престъпление по чл. 302, т. 1 и т. 2 вр. с чл. 301, ал. 1 от НК, предявено му е обвинението и на същия е взета мярка за неотклонение „парична гаранция” в размер на 500 000 неденоминирани лв. На 24.10.2007 г. е проведен разпит на П. П. в качеството на обвиняем.
На 24.10.2007 г. разследването е предявено на обвиняемия, за което е съставен протокол.

Със заключително постановление от 29.10.2007 г. на следовател Д. С. следственото дело е изпратено на ОП Варна с мнение за предаване на съд на обвиняемия.
С постановление от 30.11.2007 г. на М. С. – прокурор при ОП Варна следственото дело е върнато на ОСС Варна за отстраняване на допуснати съществени нарушения на процесуалните правила (в постановлението за привличане на обвиняем от 24.10.2007 г. не е посочено кой е потърпевш от деянието и какво качество е имал при предаването на подкупа; материалите от разследването са предявени само на обвиняемия, но не и на пострадалия от деянието).
С писмо от 21.12.2007 г. на Главния прокурор срокът на разследването е продължен с 3 месеца, считано от 21.11.2007 г. 

На 10.01.2008 г. прокурор М. С. при ОП Варна е изискал от водещия разследването доклад по хода на делото. На 11.02.2008 г. е извършен доклад и е дадено указание от прокурора за извършване на действие по разследването.
С постановление от 08.02.2008 г. на следовател Д. С. П. П.  е привлечен като обвиняем  за престъпление по чл. 302, т. 1 и т. 2 вр. с чл. 301, ал. 1 от НК, предявено му е обвинението и на същия е взета мярка за неотклонение „парична гаранция” в размер на 500 000 неденоминирани лв. На 08.02.2008 г. е проведен разпит на П. П. в качеството на обвиняем.
На 19.02.2008 г. следовател Д. С. е провела разпити на две лица в качеството на свидетели.
На 20.02.2008 г. до Окръжен съд Варна са отправени две искания за провеждане на разпити на свидетели пред съдия. Такива са били проведени на същата дата. 

На 26.02.2008 г. прокурор М. С. при ОП Варна е изискал от водещия разследването следовател доклад по делото, доколкото срокът на разследването е изтекъл на 22.02.2008 г. 

На 28.02.2008 г. разследването е предявено на обвиняемия, за което е съставен протокол.

С постановление от 06.03.2008 г. на М. С. – прокурор при ОП Варна е оставено без уважение направеното искане от защитника на обвиняемия адвокат Я. за провеждане на разпит на свидетел по делото при предявяване на материалите от разследването. 
На 07.03.2008 г. разследването е предявено на обвиняемия, за което е съставен протокол.

На 29.03.2008 г. следственото дело е изпратено на ОП Варна, ведно със заключително постановление от 07.03.2008 г. на следовател Д. С. с мнение за предаване на съд на обвиняемия.
1.2. Съдебна фаза

Производство пред първата инстанция – Окръжен съд (ОС) Варна - НОХД № …/2008 г.

На 22.05.2008 г. в ОС Варна е внесен обвинителен акт. На 22.05.2008 г. е образувано НОХД № ../2008 г. по описа на ОС Варна и за съдия-докладчик е определена Р. П.

С разпореждане от 26.05.2008 г. на съдията-докладчик Р. П. делото е насрочено в открито съдебно заседание на 25.06.2008 г.
В с.з. на 25.06.2008 г.е даден ход на делото и е поставено началото на съдебното следствие. Приключено е събирането на доказателства и е даден ход на съдебните прения. След съвещание, проведено същия ден, съдът е постановил присъда № … от 25.06.2008 г., с която е признал подсъдимия П. П. за невинен по повдигнатото обвинение, поради което и на основание чл. 304 от НПК го оправдал по чл. 302, т. 1 и т. 2 вр. с чл.301, ал.1 от НК.
След обявяване на присъдата, с определение от 25.06.2008 г. съдът е отменил взетата мярка за неотклонение по отношение на подсъдимия „парична гаранция” в размер на 500 лв.
На 27.06.2008 г. срещу присъдата е подаден протест от М. С. - прокурор при ОП Варна. На 04.07.2008 г., след запознаване с мотивите към присъдата, прокурор С. е оттеглил подадения протест. 

Присъда № … от 25.06.2008 г. по НОХД № …/2008 г. по описа на ОС Варна е влязла в сила на 11.07.2008 г.
2. ПРАВНИ ИЗВОДИ
2.1. Относно твърдяното нарушение

Заявителят – обвиняем, впоследствие подсъдим по приключилото наказателно производство по НОХД № ../2008 г. по описа на ОС Варна, се оплаква от прекомерната продължителност на наказателното производство, която се дължи на поведението на органите на съдебната власт. В тази връзка твърди, че е  нарушено правото му на разглеждане и решаване на делото в разумен срок, защитено от чл. 6, § 1 от Конвенцията за защита на правата на човека и основните свободи (КЗПЧОС).

Разпоредбата на чл. 6, § 1 от КЗПЧОС гласи следното в приложимата й част: 

„Всяко лице, при  решаването  на  правен  спор  относно  основателността на каквото и да е наказателно обвинение срещу него, има право на … гледане на неговото дело в разумен срок от …  съд...”
2.2. Разглеждан период с оглед преценка на разумността на срока

Общата продължителност на наказателното производство е 9 години, 6 месеца и 26 дни, която обхваща досъдебното производство и движение на делото на една съдебна инстанция (от 03.09.1998 г., когато е образувано досъдебното производство до 11.07.2008 г., когато е влязла в сила присъдата, като от този период е изключено времето от 09.02.2007 г. до 21.05.2007 г., когато наказателното производство е било спряно поради отсъствието на обвиняемия).

За да се прецени разумността на срока на разглеждане и решаване на делото, е необходимо да се определи началната и крайната дата на относимия спрямо заявителя период.

В дълготрайната си практика ЕСПЧ приема, че за да се проконтролира в наказателен аспект спазването на "разумния срок" по чл. 6, § 1 от КЗПЧОС, трябва да се започне с установяване на момента, в който дадено лице се оказва "обвиняемо". Според ЕСПЧ "обвинението" по смисъла на чл. 6, § 1 от Европейската конвенция, може да се дефинира като "официалното уведомление, издадено от компетентния орган, за обвинение, че е извършено криминално престъпление" (напр. решение от 10.12.1982 г. по делото Корилиано срещу Италия). Това може да бъде момента, в който дадено лице бъде привлечено като обвиняем, или в който лицето бъде съществено засегнато по друг начин от действия, предприети от държавни органи в резултат на подозрение, че то е извършило престъпление. 

В конкретния случай, относимият период започва на 03.09.1998 г., когато заявителят е бил задържан със заповед за полицейско задържане за 24 часа и срещу него е било образувано досъдебно производство и завършва на 11.07.2008 г., когато производството е приключило с окончателен акт, като от този период е изключено времето от 09.02.2007 г. до 21.05.2007 г., когато наказателното производство е било спряно.

В заключение, периодът, който подлежи на разглеждане с оглед преценка на разумността на срока на производството спрямо заявителя е 9 години, 6 месеца и 26 дни.


2.3. Разумна продължителност на периода 

Разумната продължителност на едно производство се определя според обстоятелствата по случая и според установените от практиката на ЕСПЧ критерии, в частност сложността на делото, поведението на жалбоподателя и поведението на компетентните власти (Фридлендър срещу Франция - жалба № 30979/96, Решение на Голямата камара, Сборник на ЕСПЧ 2000-VІІ).
2.3.1. Относно фактическата и правна сложност на случая 

Признаците, които определят делата с фактическа или правна сложност, се извеждат от фактическия състав и тежестта на престъплението по конкретното дело. Правната сложност е свързана с точно спазване и правилно прилагане на материалния и процесуален закон (ТР № 35 от 6.XI.1990 г. по н. д. № 26/90 г., ОСНК).

Разглежданото наказателно производство е с известна фактическа и правна сложност, която произтича от характера и естеството на престъплението, предмет на наказателното производство (подкуп). 
2.3.2. Относно поведението на заявителя

С поведението си заявителят не е станал причина за забавяне на производството. 
2.3.3. Относно поведението на компетентните органи

2.3.3.1. Забавяния, причинени от органите на досъдебното производство: 

Досъдебното производство е продължило необосновано дълго. От образуването му на 03.09.1998 г. до внасянето на обвинителния акт в съда на 22.05.2008 г., като се изключи периода на спиране от 09.02.2007 г. до 21.05.2007 г.,  са изтекли 9 години, 5 месеца и 7 дни.

Основна причина за забавата на досъдебното производство са значителните периоди на бездействие от страна на разследващите органи. Не са били провеждани никакви процесуално-следствени действия през следните периоди:

- от 12.11.1998 г., когато е била назаначена съдебно-медицинска експертиза до 23.06.1999 г., когато със заключително постановление на следователя делото е било изпратено в прокуратурата с мнение за предаване на съд на обвиняемия (7 месеца и 11 дни);

- от 27.07.1999 г., когато следственото дело е било върнато от прокуратурата за допълнително разследване до 21.04.2006 г., когато в ОП Варна е постъпило заключително постановление на следователя с мнение за прекратяване на производството (6 години, 8 месеца и 24 дни);

- от 27.04.2006 г., когато следственото дело е било върнато от прокуратурата за допълнително разследване до 29.01.2007 г., когато следователят е постановил принудително довеждане на обвиняемия (9 месеца и 2 дни).
Периодите на абсолютно бездействие от страна на разследващите органи възлизат общо на 8 години, 1 месец и 7 дни. Прокуратурата следва да бъде държана отговорна за тази забава, тъй като през посочените периоди не е упражнявала вменената й от закона функция на ръководство и постоянен надзор на разследването, въпреки обстоятелството, че пет пъти е изисквала информация за неговия ход, считайки, че с това се изчерпват задълженията й.
2.3.3.2. Поведение на съда: 

Съдебната фаза на производството е продължила 1 месец и 19 дни в рамките на една инстанция.

Не са констатирани забавяния при разглеждането на НОХД № ../2008  г. по описа на ОС Варна, което се е развило в рамките на 1 месец и 19 дни (от образуването на делото на 22.05.2008 г. до влизане в сила на присъдата на 11.07.2008 г.), като е проведено едно открито съдебно заседание. 
В заключение, разглеждането на делото нарушава изискването за разумен срок по смисъла на чл. 6, § 1 от КЗПЧОС. 

На основание чл. 60д от ЗСВ, настоящият констативен протокол, ведно със заявлението и всички приложени към него документи, следва да се изпрати на министъра на правосъдието по компетентност.

Копие от настоящия констативен протокол следва да остане в Инспектората към ВСС за нуждите на отчетността, ведно с копие от заявлението.

ПРИЛОЖЕНИЕ:

1. Заявление вх. рег. № РС-13-699/04.11.2013 г. по описа на Инспектората към ВСС, заедно с приложенията към него.
ИНСПЕКТОР:

                                                                          /П/

ЕКСПЕРТ:

/П/

ЕКСПЕРТ:

/П/

